Laiminlyönti liittyi COMSEC-laitteisiin, joita käytetään puolustusvoimissa viestiliikenteen salaamisessa.

Karjalan Lennoston päivystäjänä työskennellyt kapteeni ei tuhonnut ajoissa tiedonsiirron salauslaitteen salausavaimia. Vuonna 1978 syntynyt kapteeni huomasi laiminlyöntinsä päivää liian myöhässä, tuhosi salausavaimet ja vääristeli tekoaan tuhoamispöytäkirjaan.

Kainuun käräjäoikeus ei miehen menettelystä pitänyt, vaan tuomitsi hänet palvelurikoksesta 35 päiväsakkoon, joka hänen tuloillaan teki 1 645 euroa. Suurin osa oikeudenkäynnin kirjallisesta todistusmateriaalista julistettiin salaiseksi 25 vuoden ajaksi.

Oikeuteen päätynyt tapahtumasarja sattui elokuussa 2017 Karjalan Lennostossa Siilinjärvellä. Päivystäjänä toiminut kapteeni oli toiminut päivystäjänä 14.-15. elokuuta. Miehen oman kirjallisen vastauksen mukaan salausavaimet olivat jääneet määräysten vastaisesti tuhoamatta, koska alkuperäisestä työvuorosuunnitelmasta poiketen hän joutui jatkamaan päivystystään vielä seuraavan vuorokauden puolella.

Kapteenin päivystysjaksojen välillä oli ollut 7,5 tunnin tauko, jolloin tehtävää oli hoitanut toinen ryhmä. Kapteeni oli luullut kirjallisen vastauksensa perusteella tämän toisen ryhmän poistaneen salausavaimet jo edellisenä päivänä. Kun mies oli havainnut laiminlyöntinsä, niin hän oli tehnyt tuhoamispöytäkirjaan virheelliset merkinnät siitä, että homma oli hoidettu puolustusvoimien määräysten mukaisesti. Miehen teko paljastui jo viikon kuluttua.

Kapteeni tunnusti jättäneensä salausavaimet tuhoamatta, mutta puolustautui sillä, että avaimen poistamisen menettelytavat ja operatiiviset käytännöt olivat muuttuneet usein. Päivystysvuoroja kapteenin mukaan osui kohdalle vain 3-4 vuosittain.

Laiminlyönti liittyi COMSEC-laitteisiin, joita käytetään puolustusvoimissa viestiliikenteen salaamisessa. Armeijan sisäisen viestintäliikenteen lisäksi sitä käytetään myös välitettäessä viestejä ulkomaisille sotilasyksiköille, joilla on vastaava laitteisto. Jotta viestin välittäminen ja purkaminen onnistuvat, niin siihen tarvitaan elektronisia kansainvälisiä salausavaimia.

Vastaavat tapaukset ovat harvinaisia. Helmikuussa 2018 Varsinais-Suomen käräjäoikeus tuomitsi kaksi Merivoimien kantahenkilöjäsentä vastaavista teoista sakkorangaistuksiin. Kainuun käräjäoikeuden perjantaina antama tuomio ei ole vielä lainvoimainen.